ສາຍການບິນ Qantas ຍັງບໍ່ຂຶ້ນບິນ ເປັນມື້ທີສອງ
ທ່ານ Alan Joyce ຫົວໜ້າບໍລິຫານສາຍການບິນ Qantas ໄດ້ສັ່ງ ບໍ່ໃຫ້ຍົນ Qantas ທັງໝົດ ຂຶ້ນ​ບິນ​ໃນ​ວັນ​ເສົາ​ວານ​ນີ້ ຍ້ອນການນັດຢຸດງານປະທ້ວງ.
ຍົນຂອງສາຍການບິນ Qantas Airways ຂອງອອສເຕຣເລຍຍັງບໍ່ຂຶ້ນບິນ ເປັນມື້ທີ່ສອງ ໃນວັນອາທິດມື້ນີ້ ສົ່ງຜົນໃຫ້ຜູ້ໂດຍສານຫລາຍໝື່ນຄົນໃນທົ່ວໂລກ ຕົກຄ້າງໄປໃສມາໃສ ບໍ່ໄດ້ ພວກເຈົ້າໜ້າທີ່ສາຍການບິນ Qantas ແລະພວກກໍາມະບານທີ່ຕາງໜ້າຄົນງານ ຕະຫລອດທັງພວກຜູ້ນໍາວົງການລັດຖະບານແລະທຸລະກິດ ໄດ້ໄປປາກົດຕົວຕໍ່ໜ້າສານ ແຮງງານ ແຕ່ກໍຍັງບໍ່ໄດ້ບັນລຸຂໍ້ແກ້ໄຂໃດໆຕໍ່ການ ຂັດແຍ້ງກັນດ້ານແຮງງານນີ້ເທື່ອ ທ່ານນາງ Julia Gillard ນາຍົກລັດຖະມົນຕີອອສເຕຣເລຍ ກ່າວເມື່ອວັນເສົາວານນີ້ວ່າ ທ່ານນາງໄດ້ຮ້ອງຂໍ ໃຫ້ອົງກອນຄວບຄຸມການອຸດສາຫະກໍາຂອງປະເທດເຂົ້າມາພົວພັນ ເພື່ອຫາທາງຍຸຕິການນັດຢຸດງານຕິດຕໍ່ກັນມາຫລາຍບັ້ນ ທີ່ຍັງດໍາເນີນໄປຢູ່ໃນເວລານີ້ ທ່ານນາງກ່າວວ່າ ທີ່ທ່ານນາງຕັດສິນໃຈເຄື່ອນໄຫວແບບນີ້ ກໍຍ້ອນວ່າການຂັດແຍ້ງກັນທີ່ ນັບມື້ນັບຮ້າຍແຮງຂື້ນໄປນັ້ນ ອາດສາມາດສົ່ງຜົນກະທົບຢ່າງໃຫຍ່ຫລວງຕໍ່ເສດຖະກິດໄດ້ ທ່ານ Alan Joyce ຫົວໜ້າບໍລິຫານສາຍການບິນ Qantas ໄດ້ສັ່ງຫ້າມຍົນສາຍການ ບິນQantas ທັງໝົດ ຂຶ້ນບິນໃນວັນເສົາວານນີ້ ຍ້ອນການນັດຢຸດງານດັ່ງກ່າວ ໂດຍ ປະກາດວ່າພວກພະນັກງານນັດຢຸດງານທັງໝົດ ແມ່ນຈະບໍ່ໄດ້ຮັບອະນຸຍາດໃຫ້ເຂົ້າບໍລິ ສັດ ເລິ່ມຕົ້ນໃນຕອນແລງວັນຈັນ ມື້ອື່ນນີ້ ສາຍການບິນ Qantas ພະຍາຍາມຈະຫາທາງຍຸດຕິການຕໍ່ສູ້ທີ່ຍືດເຍື້ອມາ ກັບພວກກໍາ ມະບານ ກ່ຽວກັບບັນຫາຄ່າຈ້າງ ສະພາບການໃນທີ່ທໍາງານ ແລະແຜນການຈະຈັດຕັ້ງ ສາຍການບິນໃໝ່ຂຶ້ນໃນເອເຊຍ